ตร.มือปืนรัว8นัด ช็อกโลก สังหารทูตรัสเซีย
ขณะพูดเปิดนิทรรศการในตุรกี อีกรายตะบึงรถบรรทุกชนขยี้ ตาย12ศพที่เบอร์ลิน เยอรมนี,ระทึกโลกอีกครั้ง เมื่อคนร้ายขับรถบรรทุกพุ่งชนผู้คนและร้านค้าย่านตลาดคริสต์มาสที่ถนนคนเดินในกรุงเบอร์ลิน ระหว่างผู้คนกำลังเดินเที่ยวยามค่ำคืนในห้วงเวลาใกล้วันแห่งความสุขของเทศกาลคริสต์มาส ถูกรถบดขยี้ดับสยอง 12 ศพ เจ็บกว่า 50 คน นายกฯเยอรมันเชื่อเป็นฝีมือกลุ่มก่อการร้าย ส่วนผู้ก่อเหตุถูกจับกุมได้เป็นผู้อพยพชาวปากีสถาน ขณะที่โลกสะท้านสะเทือนอีกคำรบ เมื่อเกิดเหตุเขย่าสันติภาพโลกรุนแรง มือปืนปฏิบัติการโหด ถล่มยิงเอกอัครราชทูตรัสเซียประจำตุรกี ขณะกำลังเป็นประธานเปิดงานนิทรรศการภาพถ่าย ส่วนมือปืนเป็นตำรวจวัย 22 ปี ถูกวิสามัญฆาตกรรมตายตาม ปูติน คำราม เชื่อเป็นฝีมือกลุ่มที่หวังทำลายความสัมพันธ์สองชาติ,ที่มีความขัดแย้งกันอยู่,โลกป่วนก่อนสิ้นปี กลุ่มก่อการร้ายปฏิบัติการอุกอาจในหลายประเทศ สร้างความหวั่นผวาแก่ชาวโลก ทั้งนี้ สำนักข่าวต่างประเทศ รายงานเมื่อวันที่ 20 ธ.ค.ว่า เกิดเหตุคนร้ายขับรถบรรทุกแท่งเหล็กสีดำขนาด 25 ตัน พุ่งเข้าไปในตลาดคริสต์มาสบนถนนคนเดิน ใจกลางกรุงเบอร์ลิน ของเยอรมนี และอยู่ใกล้โบสถ์อนุสรณ์ไกเซอร์ วิลเฮม โบสถ์เก่าแก่และสำคัญตั้งแต่สงครามโลกครั้งที่ 2 โดยคนขับบังคับรถให้พุ่งชนทุกอย่างที่ขวางหน้า ทั้งร้านค้าและผู้คนที่มาเดินเที่ยวตลาดอย่างหนาแน่นหาของกินยามค่ำคืน ในช่วงใกล้เทศกาลคริสต์มาส ทำให้มีผู้เสียชีวิต 12 คน บาดเจ็บ 48 คน เหตุเกิดเมื่อเวลา 20.14 น. ของวันที่ 19 ธ.ค. ตามวันเวลาท้องถิ่น ตรงกับเวลา 02.14 น. หรือเช้าตรู่วันที่ 20 ธ.ค. ตามเวลาในไทย หลังก่อเหตุ คนร้ายได้ลงจากรถบรรทุกวิ่งหลบหนีจากที่เกิดเหตุ แต่ถูกพลเมืองดีวิ่งตามและแจ้งตำรวจให้เข้าจับกุมได้ใกล้อนุสาวรีย์วิคตอรี คอลัมน์ ที่อยู่ไม่ไกลจากที่เกิดเหตุ,นักท่องเที่ยวชาวอังกฤษคนหนึ่ง เล่าถึงนาทีระทึกขวัญว่า รถบรรทุกขนาดใหญ่วิ่งผ่านหน้าไป 3 เมตร แล้วพุ่งชนทุกสิ่งอย่างที่ขวางหน้า รวมทั้งร้านขายของและผู้คน ต้นคริสต์มาสขนาดใหญ่ คาดว่าเป็นการจงใจก่อเหตุ ระหว่างนี้ได้วิ่งเข้าไปช่วยเหลือผู้บาดเจ็บ ที่แขนขาหักและช่วยดึงคนออกจากด้านใต้เวที ที่ทำขึ้นเพื่อฉลองคริสต์มาสและพังลงมาหลังถูกรถบรรทุกชน ขณะที่พยานอีกคนที่เป็นชาวออสเตรเลีย เผยว่าพบเห็นแต่เลือดและร่างผู้เสียชีวิตอยู่ทุกที่ ก่อนหน้านั้นเห็นรถบรรทุกสีดำขนาดใหญ่ พุ่งเข้ามาในตลาดด้วยความเร็วสูง ก่อนพุ่งชนบดขยี้ผู้คนแล้วไฟก็ดับทั่วบริเวณ ร้านแผงลอยขายอาหารและอื่นๆถูกชนเสียหายหมด,ต่อมาสื่อเยอรมนีเปิดเผยว่า ผู้ก่อเหตุคือนายนาเว็ด บี. เป็นผู้อพยพชาวปากีสถาน อายุ 23 ปี เข้ามาเยอรมนีเมื่อปีที่แล้ว อยู่ระหว่างขอเอกสารรับรองสถานะผู้ลี้ภัย อาศัยถาวรอยู่ในเยอรมนี มีประวัติก่อคดีไม่ร้ายแรงแต่ไม่พบเชื่อมโยงกับกลุ่มหัวรุนแรงหรือกลุ่มก่อการร้ายใดๆ ขณะเดียวกัน เจ้าหน้าที่ยังได้เข้าตรวจค้นภายในโรงเก็บเครื่องบินภายในสนามบินเก่าเท็มเพลฮอฟ ในกรุงเบอร์ลินซึ่งถูกปรับสร้างเป็นศูนย์พักพิงผู้อพยพชั่วคราวและเชื่อว่านายนาเว็ด บี. พักอยู่ก่อนก่อเหตุ นอกจากนี้ ตำรวจเยอรมนียังพบผู้เสียชีวิต 1 คน ตรงที่นั่งฝั่งผู้โดยสารของรถบรรทุกสีดำดังกล่าว ต่อมาพบว่าเป็นคนขับรถบรรทุกชาวโปแลนด์เสียชีวิตจากการถูกยิง โดยรถบรรทุกคันก่อเหตุ พบว่ามีการจดทะเบียนที่โปแลนด์,นางแองเกลา แมร์เคิล นายกรัฐมนตรีเยอรมนี แถลงต่อมาว่า เจ้าหน้าที่เชื่อว่าเหตุดังกล่าวเป็นเหตุก่อการร้ายและน่าจะเป็นฝีมือของผู้อพยพ ที่กำลังขอลี้ภัยอยู่ในเยอรมนี หากเป็นเรื่องจริงก็ยากที่จะรับได้ พร้อมให้คำมั่นว่าเจ้าหน้าที่จะสอบสวนเรื่องนี้ให้กระจ่าง ส่วนผู้ก่อเหตุจะถูกลงโทษตามกฎหมายอย่างสาสม ด้านกระทรวงมหาดไทยของเยอรมนีระบุว่า ตลาดคริสต์มาสทั้งที่เกิดเหตุและอื่นๆในกรุงเบอร์ลิน จะถูกปิดชั่วคราวไปก่อน ส่วนตลาดคริสต์ มาสและงานอีเวนต์ใหญ่ๆทั่วประเทศ ยังอนุญาตให้จัดได้ แต่ต้องเพิ่มมาตรการดูแลความปลอดภัยเข้มงวดขึ้น,ข่าวระบุว่าเหตุรถบรรทุกพุ่งชนตลาดคริสต์มาสในกรุงเบอร์ลิน เกิดขึ้นท่ามกลางกระแสหวาดกลัว ผู้อพยพที่เยอรมนีรองรับไว้จำนวนมากและในรอบปีนี้ได้เกิดเหตุโจมตีโดยสมาชิกกองกำลังรัฐอิสลาม (ไอเอส)ในเยอรมนีแล้วหลายครั้งและยังเป็นเหตุการณ์ที่คล้ายคลึงกับที่เกิดขึ้นที่เมืองนีซของฝรั่งเศสเมื่อเดือน ก.ค.ที่คนร้ายขับรถบรรทุกพุ่งชนฝูงชนในงานฉลองวันชาติฝรั่งเศสมีผู้เสียชีวิต 86 คน,ด้านผู้นำโลกรวมทั้งประธานาธิบดีบารัค โอบามา ของสหรัฐฯ ต่างประณามและแสดงความเสียใจต่อผู้สูญเสียในเหตุการณ์ดังกล่าว ส่วนนายโดนัลด์ ทรัมป์ ว่าที่ประธานาธิบดีคนใหม่ของสหรัฐฯ โพสต์ทวิตเตอร์ ประณามผู้ก่อการร้ายมุสลิมหัวรุนแรง ก่อเหตุโจมตีในเยอรมนีและว่าสถานการณ์นับวันแต่จะเลวร้ายลง โลกที่เจริญแล้วต้องเปลี่ยนแนวคิดใหม่,ที่สวิตเซอร์แลนด์ เจ้าหน้าที่ได้ยกเลิกการตามล่าผู้ก่อเหตุบุกยิงผู้คนภายในมัสยิดในเมืองซูริกซึ่งเกิดขึ้นเมื่อใกล้ค่ำของวันที่ 19 ธ.ค. ที่มีผู้ถูกยิงบาดเจ็บ3 คนในจำนวนนี้อาการสาหัส 2 คนแล้ว หลังมีการพบศพผู้เสียชีวิต 1 คน ห่างจุดเกิดเหตุ ประมาณ 300 เมตร เชื่อว่าเป็นมือปืนที่ก่อเหตุ ซึ่งต้องสอบสวนรายละเอียดอื่นๆต่อไป,ขณะเดียวกัน ยังเกิดเหตุร้ายรุนแรงเขย่าสันติภาพของโลก อีกหนึ่งระลอกเมื่อช่วงวันจันทร์ที่ 19 ธ.ค. โดยมีมือปืนบุกยิงนายอังเดร คาร์ลอฟ เอกอัครราชทูตรัสเซียประจำตุรกี เหตุเกิดภายในศูนย์ จัดนิทรรศการ กลางกรุงอังการา เมืองหลวงตุรกี ใกล้สถานที่ตั้งอาคารสถานทูตหลายแห่ง รวมถึงสถานทูตรัสเซีย เหตุรุนแรงเกิดขึ้น ระหว่างที่นายคาร์ลอฟร่วมเป็นประธาน กล่าวเปิดนิทรรศการภาพ ถ่ายหัวข้อ รัสเซียในมุมมองชาวเติร์ก เมื่อช่วงค่ำวันจันทร์ ตามเวลาท้องถิ่น ได้มีชายคนหนึ่งรูปร่างสูง สวมสูทสีดำ จู่ๆก็ชักปืนพกสั้น ยิงขึ้นเพดาน 1 นัด ก่อนเล็งปืนกระหน่ำยิงไปที่ร่างนายคาร์ลอฟ จากด้านหลังอีก 8 นัด จนร่างนายคาร์ลอฟทรุดฮวบนอนหงายลงกับพื้นห้องจัดนิทรรศการ แล้วมือปืนกวัดแกว่งอาวุธและร้องตะโกนภาษาอารบิกและตุรกี ถอดข้อความระบุได้ว่า อย่าลืมเรื่องราวที่เมืองอาเลปโป อย่าลืมเรื่องซีเรีย ทั้งตะโกนคำภาษาอารบิก อัลเลาะห์ อัคบาร์ หรือ พระเจ้าผู้ยิ่งใหญ่ นอกเหนือจากตะโกนสั่งผู้คนภายในห้องจัดนิทรรศการออกไปจากพื้นที่,เวลาต่อมา ตำรวจปิดล้อมพื้นที่ห้องนิทรรศการและใช้เวลาอีกนานกว่า 15 นาที โดยมีรายงานว่าเจ้าหน้าที่พยายามเกลี้ยกล่อมคนร้ายมือปืนมอบตัว แต่คนร้ายปฏิเสธและเกิดการยิงปะทะกัน จนคนร้ายถูกตำรวจยิงเสียชีวิตในที่สุด แต่ทางการตุรกีไม่เปิดเผยรายละเอียดของเหตุการณ์,ภายหลังเหตุรุนแรงยุติลง นายอังเดร คาร์ลอฟ เอกอัครราชทูตรัสเซีย ถูกนำตัวส่งโรงพยาบาลและแพทย์ประกาศยืนยันการเสียชีวิตของทูตรัสเซียประจำตุรกี ส่วนมือปืนถูกระบุว่า ชื่อนายเมฟลุต เมิร์ต อายดินตัส วัย 22 ปี เป็นตำรวจสังกัดหน่วยปราบจลาจล ทำงานตำรวจมานาน 2 ปีครึ่ง ทางการตุรกีสั่งควบคุมตัวบิดา มารดา และน้องสาวของตำรวจนายนี้ ที่บ้านพักในภาคตะวันตกของประเทศ เพื่อ สอบสวนหาความเกี่ยวข้องเชื่อมโยงของมือปืนกับกลุ่มหัวรุนแรงใดๆหรือไม่,ด้านประธานาธิบดีวลาดิเมียร์ ปูติน ผู้นำรัสเซีย แถลงแสดงความคิดเห็นภายหลังรับทราบข่าวร้าย ระบุเชื่อมั่นเหตุสังหารนายคาร์ลอฟ เป็นความพยายามยั่วยุของกลุ่มบุคคล ที่หวังทำลายความสัมพันธ์อันดีขึ้นระหว่างตุรกีกับรัสเซีย รวมถึงประกาศความต้องการรู้ถึงผู้อยู่เบื้องหลังคำสั่งสังหารทูตรัสเซียในตุรกี ทั้งให้คำมั่นจะเพิ่มความร่วมมือกันต่อสู้กับภัยก่อการร้ายและสร้างสันติภาพในซีเรีย ขณะที่นานาประเทศต่างแสดงท่าทีประณามการก่อเหตุร้าย โดยนายบัน คี มูน เลขาธิการสหประชาชาติ ระบุถือเป็นการกระทำที่โหดร้ายป่าเถื่อนอย่างยิ่ง ส่วนนายจอห์น แคร์รี รมว.ต่างประเทศสหรัฐฯ ระบุสหรัฐฯพร้อมช่วยเหลือรัสเซียและตุรกีสอบสวนเหตุร้าย ซึ่งส่งผลคุกคามถึงเหล่านักการทูตของชาติต่างๆทั่วโลก,ทั้งนี้ เหตุยิงสังหารนายคาร์ลอฟเกิดขึ้นหลังจากช่วงไม่กี่วันที่ผ่านมา มีการเคลื่อนไหวประท้วงในตุรกีจากกรณีความร่วมมือของรัฐบาลตุรกีกับรัสเซียต่อสถานการณ์ความรุนแรงในเมืองอาเลปโปของซีเรีย ซึ่งมีสงครามกลางเมืองจากการต่อสู้ของฝ่ายกบฏ ซึ่งสหรัฐฯสนับสนุน กับฝ่ายรัฐบาลประธานาธิบดีบาชาร์ อัล อัสซาดที่รัสเซียและตุรกีสนับสนุน ขณะที่ รัฐบาลรัสเซีย ตุรกีกับอิหร่านมีกำหนดการร่วมหารือกันที่กรุงมอสโก เมืองหลวงรัสเซียต่อสถานการณ์ความรุนแรงในซีเรีย,นอกจากนั้น หลังเกิดเหตุคนร้ายยิงสังหารนายคาร์ลอฟ ยังเกิดเหตุมือปืนอีกรายก่อเหตุยิงปืนหลายนัดบริเวณด้านหน้าสถานเอกอัครราชทูตสหรัฐฯประจำกรุงอังการา คนร้ายมือปืนถูกตำรวจตุรกีจับกุมตัวไว้ได้และไม่มีใครได้รับบาดเจ็บจากเหตุการณ์ ดังกล่าว แต่ก็ทำให้หน่วยงานด้านการทูตของสหรัฐฯทั้งหมดในกรุงอังการาต้องปิดทำการเมื่อวันอังคาร ที่ 20 ธ.ค.,วันเดียวกัน สถานเอกอัครราชทูตไทย ณ กรุงเบอร์ลิน ได้ชี้แจงเหตุระทึกขวัญกลางกรุงเบอร์ลินว่า ตามที่ได้เกิดเหตุรถบรรทุกวิ่งพุ่งเข้าชนตลาดคริสต์มาส ที่ย่านการค้าใจกลางกรุงเบอร์ลิน มีผู้เสียชีวิต 12 คน บาดเจ็บมากกว่า 50 คน สื่อมวลชนคาดการณ์ว่าน่าจะเป็นการก่อการร้าย สถานเอกอัครราชทูต ณ กรุงเบอร์ลินอยู่ระหว่างการติดตามสถานการณ์อย่างใกล้ชิดกับกระทรวงต่างประเทศสหพันธ์ฯ และตำรวจสันติบาลแผนกคณะทูตต่างประเทศ ประชาชนไทยสามารถแจ้งหรือสอบถาม ข้อมูลกับสถานเอกอัครราชทูต ณ กรุงเบอร์ลินได้ที่หมายเลขฉุกเฉิน +49 152 0351 9139 และ +49 162 520 7553 ด้านนายเสข วรรณเมธี อธิบดีกรมสารนิเทศและโฆษกกระทรวงการต่างประเทศ กล่าวว่า เบื้องต้นยังไม่มีรายงานคนไทยได้รับบาดเจ็บหรือเสียชีวิตจากเหตุรถบรรทุกพุ่งใส่ฝูงชน ในกรุงเบอร์ลิน แต่สถานเอกอัครราชทูตไทย ณ กรุงเบอร์ลิน ติดตามสถานการณ์กับกระทรวงการต่างประเทศเยอรมนี และตำรวจสันติบาลแผนกทูตต่างประเทศ อย่างใกล้ชิดแล้ว,เวลา 17.40 น. พล.อ.ประยุทธ์ จันทร์โอชา นายกรัฐมนตรีและหัวหน้า คสช. ได้มีสารแสดงความเสียใจถึงนายกรัฐมนตรีสหพันธรัฐเยอรมนี กรณีเหตุคนร้ายขับรถบรรทุกวิ่งพุ่งชนตลาดคริสต์มาส ใจกลางกรุงเบอร์ลิน ทำให้มีผู้เสียชีวิต 12 คน บาดเจ็บกว่า 50 คน โดยระบุว่า ประชาชนไทยและตน รู้สึกเสียใจที่ได้รับทราบเกี่ยวกับเหตุสลดที่ตลาดคริสต์มาส ทำให้มีผู้บริสุทธิ์เสียชีวิต 12 ราย ได้รับบาดเจ็บอีกหลายราย ในนามของรัฐบาลและประชาชนไทยจึงขอแสดงความเป็นอันหนึ่งอันเดียว แสดงความอาลัยแก่เหยื่อและชาวเยอรมันต่อเหตุเศร้าสลดที่เกิดขึ้น ประเทศไทยซึ่งเป็นเพื่อนสนิท ขอร่วมแบ่งปันความรู้สึกนี้กับรัฐบาลเยอรมนี และจะร่วมมือกับประชาคมระหว่างประเทศในการต่อต้านความรุนแรงทุกรูปแบบ,ขณะที่นายดอน ปรมัตถ์วินัย รมว.ต่างประเทศ ก็มีสารแสดงความเสียใจต่อเหตุดังกล่าวเช่นกัน โดยระบุว่ารู้สึกเสียใจอย่างสุดซึ้งและรู้สึกตกใจที่เกิดเหตุดังกล่าว เพราะเป็นเหตุให้มีผู้บริสุทธิ์เสียชีวิตและได้รับบาดเจ็บจำนวนมาก ขอแสดงความเสียใจไปยังครอบครัวของเหยื่อเคราะห์ร้าย และประชาชนชาวเยอรมัน ในช่วงเวลาที่ยากลำบาก ไทยในฐานะเพื่อนสนิทจะร่วมมือกับประชาคมระหว่างประเทศต่อสู้กับความรุนแรงทุกรูปแบบ
ระทึกโลกอีกครั้ง เมื่อคนร้ายขับรถบรรทุกพุ่งชนผู้คนและร้านค้าย่านตลาดคริสต์มาสที่ถนนคนเดินในกรุงเบอร์ลิน ระหว่างผู้คนกำลังเดินเที่ยวยามค่ำคืนในห้วงเวลาใกล้วันแห่งความสุขของเทศกาลคริสต์มาส ถูกรถบดขยี้ดับสยอง 12 ศพ เจ็บกว่า 50คน
ยิงทูตรัสเซีย,อังเดร คาร์ลอฟ,ตุรกี,คนร้ายขับรถบรรทุกพุ่งชนผู้คน,เบอร์ลิน